[{"text_idx": "#000002", "text": "Yr Eglwys fel ymatebwyr brys"}, {"text_idx": "#000004", "text": "Mewn ymateb i gyfweliad a wnes yn ddiweddar ar Radio 4, yn ymwneud a\u0302 swyddogaeth yr Eglwys mewn mynd i\u2019r afael a\u0302\u2019r argyfwng hinsawdd, daeth trydariad yn dweud: \u2018Mae cymunedau crefyddol yn cyfrif am 80 y cant o boblogaeth y byd a hwy fu\u2019n bennaf gyfrifol am newid hinsawdd. Pam nad yw hi\u2019n amlwg mai\u2019r ateb yw dilyn yr arweiniad seciwlar, rhoi heibio dychmygion crefyddol a gwneud rhywbeth defnyddiol (fel y gwna\u2019r rhan fwyaf o wledydd seciwlar y Byd Cyntaf)?\u2019"}, {"text_idx": "#000005", "text": "Fe wnes atgoffa\u2019r sawl a oedd yn trydar yn garedig mai gwledydd y Byd Cyntaf a achosodd y broblem yn y lle cyntaf ac a fu\u2019n gyndyn am ddegawdau i weithredu o ddifrif yngly\u0302n a\u0302\u2019r sefyllfa, er eu bod yn gwybod yn iawn am rybuddion y gwyddonwyr ein bod yn wynebu argyfwng, ar gyfer pobl a byd natur yn ehangach."}, {"text_idx": "#000006", "text": "Yn Tearfund, fe glywn, bob dydd, am y ffordd mae\u2019r argyfwng hinsawdd yn distrywio bywydau pobl sy\u2019n byw mewn tlodi. Mae cyfnodau amlach o sychder a llifogydd amlach yn golygu difetha cnydau, bod pobl yn llwgu, colli cartrefi a swyddi a bod plant yn mynd heb addysg. Mae miliynau o bobl yn gorfod gadael eu cartrefi oherwydd bygythiadau\u2019n gysylltiedig a\u0302\u2019r tywydd, ac yn 2016 gwelsom lefelau newyn byd-eang yn cynyddu am y tro cyntaf mewn degawd, gyda newid hinsawdd yn un o\u2019r prif resymau am hynny, ynghyd a\u0302 rhyfela (sydd ei hun, wrth gwrs, yn aml yn cael ei ysgogi gan ffactorau sy\u2019n gysylltiedig a\u0302\u2019r hinsawdd)."}, {"text_idx": "#000007", "text": "Ac mae\u2019r amgylchedd ehangach yn wynebu argyfwng hefyd. Mae ein gweithgarwch dynol yn newid y greadigaeth mewn ffordd sylfaenol: canfu adroddiad rhynglywodraethol o bwys fod 66 y cant o amgylcheddau morol a 75 y cant o amgylcheddau tirol wedi profi newid oherwydd ein gweithgarwch ni, gyda chanlyniadau echrydus wrth i ecosystemau chwalu a rhywogaethau ddiflannu ar raddfa ddychrynllyd. Newid hinsawdd yw un o brif achosion difrod o\u2019r fath."}, {"text_idx": "#000008", "text": "Felly, prin y gellir gwadu ein bod bellach yn wynebu argyfwng hinsawdd, ac ydy, mae\u2019r Eglwys yng ngwledydd y Gogledd, ynghyd a\u0302 gweddill y gymdeithas yn y gwledydd hynny, wedi bod yn gyfrifol amdano. Ond nid dyna ddiwedd y stori: mae\u2019r Eglwys mewn sefyllfa unigryw i fod yn ymatebwr brys."}, {"text_idx": "#000009", "text": "Rydym yn addoli Duw sy\u2019n creu, yn cynnal ac yn achub, a Duw sy\u2019n ein galw nid i sefyll o\u2019r neilltu\u2019n ddiymadferth ond i weithredu. Menter yw Sul yr Hinsawdd ar ran llawer o eglwysi ledled Prydain ac Iwerddon i ymateb i\u2019r alwad honno. Yn ogystal a\u0302\u2019ch annog i gynnal gwasanaeth Sul yr Hinsawdd, bydd yn eich arwain i weithredu, o ddechrau\u2019r drafodaeth o fewn eich eglwys i weithredu ynghylch effaith eich eglwys ar yr hinsawdd a\u2019r amgylchedd ac at ymgysylltu ag eraill a defnyddio\u2019ch lleisiau a\u2019ch dylanwad i sicrhau newid. Mae partneriaid Cristnogol Sul yr Hinsawdd wedi casglu ynghyd amrywiaeth wych o adnoddau i\u2019ch cynorthwyo ar bob cam o\u2019r daith \u2013 megis y Pecyn Cymorth Argyfwng Hinsawdd."}, {"text_idx": "#000010", "text": "Mae cyn-Archesgob Polynesia, Winston Halapua, yn cyfeirio at y modd, pan fydd angen cyhoeddi rhywbeth o bwys yn Ynysoedd y Mo\u0302r Tawel, y byddir yn chwythu cragen dro fel corn gwlad. Meddai:"}, {"text_idx": "#000011", "text": "\u2018Mae angen i ni chwythu cragen dro i ddeffro\u2019r byd i\u2019r perygl, nid dim ond i ni ninnau ond i\u2019r holl ddaear. Mae angen i ni alw am weithio ar y cyd i ofalu am ein cartref cyffredin. Mae angen i ni godi lleisiau proffwydol heddiw. Rydym yn wynebu argyfyngau mawrion ac mae angen i ni eu hwynebu gyda\u2019n gilydd.\u2019[1]"}, {"text_idx": "#000013", "text": "Y mis hwn, rydym yn canolbwyntio ar sut y gall eglwysi ymateb i\u2019r argyfwng hinsawdd. Gweler ein hadnodd diweddaraf yma i\u2019ch cynorthwyo i ymateb i\u2019r argyfwng hinsawdd mewn addoliad, drwy ymrwymo i weithredu ac wrth alw am newid. Cewch hefyd glywed hanesion Gateway Church yn Leeds, a Laura yn Taunton."}, {"text_idx": "#000015", "text": "Website design by The Malting House"}]